Samat näkökohdat pätevät linja-auton- ja kuorma-autonkuljettajien ammattipätevyystodistuksiin. Tällaisten ammattipätevyystodistusten hallinnollinen voimassaoloaika on yleensä enintään viisi vuotta. Tämä perustuu direktiiviin 2003/59/EY, jonka Ukraina on jo pannut täytäntöön kansainvälisessä liikenteessä toimivien kuljettajien osalta. Tässä tilanteessa Ukrainan sotaa paenneille päteville ammattikuljettajille olisi myönnettävä asianmukainen pääsy harjoittamaan taloudellista toimintaa EU:ssa. Jotta tämän ehdotuksen asiaa koskevat säännökset voidaan panna täytäntöön tehokkaasti ja yhdenmukaisesti, komissio järjestää näkemystenvaihtoja jäsenvaltioiden hyväksymistä kansallisista säännöistä direktiivin 2003/59/EY 11 a artiklan 4 kohdan mukaisesti nimettyjen asiantuntijoiden kanssa.

Sopimuspuolet voivat tieliikennettä koskevan Wienin yleissopimuksen mukaisesti vaatia, että toisen sopimuspuolen myöntämän ajokortin haltijalla on kotimaisen ajoluvan lisäksi kansainvälinen (yhdenmukaistettuun malliin perustuva) ajokortti. Käytännöt vaihtelevat tältä osin eri jäsenvaltioissa, ja ukrainalaisten ajokorttien haltijoilta vaaditaan usein erityisesti tietyissä jäsenvaltioissa kansainvälinen ajokortti silloin, kun ukrainalainen ajolupa on kirjoitettu ainoastaan kyrillisin kirjaimin, mutta toisissa jäsenvaltioissa tätä ei vaadita. Niin kauan kuin sota Ukrainassa jatkuu, ukrainalaisten ajokorttien haltijoiden on lähes mahdotonta saada ukrainalaisten toimivaltaisten elinten myöntämää kansainvälistä ajokorttia. Henkilöt, jotka saavat tilapäistä suojelua tai kansallisen lainsäädännön mukaista riittävää suojelua, olisi sen vuoksi vapautettava vähintään tilapäisen suojelun ajaksi vaatimuksesta, jonka mukaan heillä on oltava Ukrainan myöntämän ajokortin lisäksi kansainvälinen ajokortti. Näissä poikkeuksellisissa olosuhteissa olisi myös luovuttava vaatimuksesta esittää oikeaksi todistettu käännös ukrainalaisesta ajokortista, koska se voi osoittautua kalliiksi ja aiheuttaa lisäkustannuksia ihmisille, jotka ovat mahdollisesti menettäneet kaikki säästönsä paetakseen maastaan. Lisäksi Euroopan unionissa on vain vähän virallisia kääntäjiä suurten kaupunkien ulkopuolella, ja virallisten käännösten toimittaminen edellyttää usein alkuperäisten asiakirjojen esittämistä henkilökohtaisesti.

Tilapäistä suojelua tai kansallisen lainsäädännön mukaista riittävää suojelua saavien henkilöiden, joilla on Ukrainan myöntämä voimassa oleva ajokortti, olisi pääsääntöisesti voitava käyttää ajokorttiaan EU:n alueella niin kauan kuin tilapäinen suojelu kestää. Suojelun tilapäinen luonne huomioon ottaen ei pitäisi olla tarvetta vaihtaa ukrainalaista ajokorttia jäsenvaltion myöntämään ajokorttiin. Tämä keventää huomattavasti jäsenvaltioiden toimivaltaisten viranomaisten taakkaa, sillä muutoin ne voisivat joutua vaihtamaan miljoonia ukrainalaisia ajokortteja. Lisäksi tilapäistä suojelua tai kansallisen lainsäädännön mukaista riittävää suojelua saavien henkilöiden ei tarvitsisi välittömästi läpäistä toista teoreettista ja/tai käytännön ajokorttikoetta – usein vieraalla kielellä – ja/tai läpäistä lääkärintarkastuksia jäsenvaltiossa, jossa he oleskelevat tilapäisesti.

Kolmansien maiden ajokorttien tunnustamiseen ja vaihtamiseen liittyvät säännöt ja menettelyt vaihtelevat jäsenvaltioittain riippuen muun muassa niiden kansallisen lainsäädännön erityissäännöksistä tai jäsenvaltioiden ja kyseessä olevan kolmannen maan välisistä voimassa olevista kahdenvälisistä sopimuksista. Niiden henkilöiden osalta, jotka saavat tilapäistä suojelua tai kansallisen lainsäädännön mukaista riittävää suojelua ja joilla on Ukrainan myöntämä voimassa oleva ajokortti, on aiheellista säätää yhdenmukaistetuista puitteista ajokorttien tunnustamiselle unionin alueella niin kauan kuin tilapäinen suojelu kestää.

Venäjän Ukrainaan 24. helmikuuta 2022 aloittaman hyökkäyksen ensimmäisten kymmenen viikon aikana yli viisi miljoonaa ihmistä on lähtenyt Ukrainasta pakoon aseellista konfliktia ja etsinyt suojaa naapurimaista, pääasiassa Euroopan unionista. EU totesi jo 4. maaliskuuta 2022, että Ukrainasta tulee suuri määrä siirtymään joutuneita henkilöitä, ja tarjosi näille tilapäistä suojelua. Maaliskuun 4. päivänä 2022 annetussa neuvoston täytäntöönpanopäätöksessä (EU) 2022/382 vahvistetaan henkilöryhmät, joilla on oikeus tilapäiseen suojeluun tai kansallisen lainsäädännön mukaiseen riittävään suojeluun. Tilapäiseen suojeluun kuuluu oikeus saada oleskelulupa koko suojelun keston ajaksi sekä oikeus päästä muun muassa majoitukseen, kouluihin, terveydenhuoltoon ja työhön. Yhden jäsenvaltion myöntämä oleskelulupa antaa oikeuden matkustaa unionissa 90 päivän ajan 180 päivän ajanjaksolla.

Tämä unionin toimi on tarpeen, jotta voidaan saavuttaa asiaa koskevassa unionin lainsäädännössä säädettyjen tilapäisen suojelun mekanismien asianmukaista toimintaa koskeva tavoite ottaen huomioon Venäjän Ukrainaan kohdistaman provosoimattoman ja perusteettoman hyökkäyksen laajuus ja vakavuus. Ehdotettu asetus sisältää kohdennettuja väliaikaisia toimenpiteitä, jotka liittyvät tiukasti nykyiseen tilanteeseen ja rajoittuvat siihen, mikä on tarpeen oikeusvarmuuden, tieliikenteen turvallisuuden ja sisämarkkinoiden moitteettoman toiminnan varmistamiseksi.

Ehdotetuilla säännöillä pyritään parantamaan tieliikenteen turvallisuutta osana laajempaa liikenneturvallisuuden parantamista sekä varmistamaan Venäjän Ukrainaa vastaan käymän hyökkäyssodan vuoksi siirtymään joutuneiden henkilöiden taloudellinen ja yhteiskunnallinen integroituminen. Toimenpiteiden tarkoituksena on varmistaa, että tilapäistä suojelua saavilla henkilöillä on vapaus liikkua unionin alueella ajamalla moottorikäyttöisiä ajoneuvoja sekä vapaus työskennellä harjoittamalla ammattikuljettajan toimintaa. Samalla pyritään varmistamaan, että tämä tapahtuu unionissa sovellettavien turvallisuusnäkökohtien ja -vaatimusten mukaisesti.

Unioni on jo hyväksynyt ajokortteja koskevia lainsäädäntötoimia, jotka koskevat ajokortteja (direktiivi 2006/126/EY) sekä maanteiden tavara- ja henkilöliikenteeseen tarkoitettujen tiettyjen ajoneuvojen kuljettajien perustason ammattipätevyyttä ja jatkokoulutusta (direktiivi 2003/59/EY). Edellä esitetyt muutokset kuuluvat unionille Euroopan unionin toiminnasta tehdyn sopimuksen (SEUT) 91 artiklan 1 kohdan c alakohdan nojalla annettuun toimivaltaan. Kyseisen määräyksen mukaan Euroopan parlamentti ja neuvosto toteuttavat yhteispäätösmenettelyä noudattaen toimenpiteet liikenneturvallisuuden parantamiseksi.

Oikeusperusta on Euroopan unionin toiminnasta tehdyn sopimuksen (SEUT-sopimus) 91 artiklan 1 kohdan c alakohta.

sekä katsovat seuraavaa:

(1)Venäjän asevoimat käynnistivät 24 päivänä helmikuuta 2022 laajamittaisen hyökkäyksen Ukrainaan useista paikoista Venäjän federaatiosta, Valko-Venäjältä ja niiltä Ukrainan alueilta, jotka eivät ole Ukrainan hallituksen hallinnassa. Sen vuoksi huomattava osa Ukrainan alueesta on nyt aseellisen konfliktin aluetta, jolta on paennut tai pakenee parhaillaan miljoonia ihmisiä.

(2)Vastauksena tähän provosoimattomaan ja perusteettomaan sotilaalliseen hyökkäykseen Ukrainaa vastaan neuvosto on ensimmäistä kertaa todennut, että unioniin on tullut suuri määrä neuvoston direktiivin 2001/55/EY mukaisesti siirtymään joutuneita henkilöitä, jotka ovat joutuneet lähtemään Ukrainasta aseellisen selkkauksen seurauksena. Tämän se totesi täytäntöönpanopäätöksessään (EU) 2022/382, jossa vahvistetaan siirtymään joutuneiden henkilöiden ryhmät, joilla on oikeus unionissa tilapäiseen suojeluun tai kansallisen lainsäädännön mukaiseen riittävään suojeluun.



(3)Ajokortti lisää haltijansa liikkumisvapautta ja helpottaa jokapäiväistä elämää, koska se mahdollistaa moottorikäyttöisten ajoneuvojen ajamisen. Euroopan unioniin sijoittautuneen yrityksen tavara- ja matkustajaliikenteen ammattikuljettajana toimiminen edellyttää ammatillisen pätevyyden osoittavaa todistusta. Vallitsevassa tilanteessa nämä molemmat asiakirjat edistävät tilapäistä suojelua tai kansallisen lainsäädännön mukaista riittävää suojelua saavien henkilöiden osallistumista taloudelliseen ja yhteiskunnalliseen toimintaan uudessa ympäristössään.

(4)Ukraina on Euroopan unionin ja sen jäsenvaltioiden sekä Ukrainan välisen assosiaatiosopimuksen liitteen XXXII mukaisesti lähentänyt lainsäädäntöään Euroopan parlamentin ja neuvoston direktiivin 2003/59/EY säännöksiin erityisesti mahdollistaakseen vastaavien ammattipätevyystodistusten myöntämisen kansainvälisessä liikenteessä toimiville linja-auton- ja kuorma-autonkuljettajille.

(5)Wienissä vuonna 1968 tehdyssä tieliikennettä koskevassa yleissopimuksessa, jäljempänä ’vuoden 1968 tieliikennesopimus’, jonka sopimuspuoli Ukraina on, määrätään tietyistä säännöistä, jotka mahdollistavat ajolupien tunnustamisen tietyin edellytyksin, mutta kaikki jäsenvaltiot eivät kuitenkaan ole kyseisen yleissopimuksen sopimuspuolia. Tällä hetkellä ei myöskään ole olemassa yhdenmukaistettuja unionin puitteita kolmansien maiden, kuten Ukrainan, myöntämien ajokorttien tai ammattipätevyystodistusten vaihtamiseksi. Ajokorttien mahdolliseen vaihtamiseen liittyvät vaatimukset vahvistetaan pääasiassa jäsenvaltioiden kansallisessa lainsäädännössä tai kyseessä olevan jäsenvaltion ja Ukrainan välisissä kahdenvälisissä sopimuksissa. Se, että unionin eri jäsenvaltioilla on erityisesti ajokorttien ja ammattipätevyystodistusten tunnustamisen osalta erilaisia vaatimuksia, voi vaikuttaa haitallisesti niiden siirtymään joutuneiden henkilöiden elämään ja vapauksiin, jotka pakenevat Venäjän Ukrainaan kohdistamaa sotilaallista hyökkäystä, aikana, jolloin nämä henkilöt ovat erityisen haavoittuvassa asemassa.

(6)Tässä tilanteessa on sen vuoksi aiheellista luoda yhteiset unionin puitteet, joita sovelletaan tilapäistä suojelua tai kansallisen lainsäädännön mukaista riittävää suojelua saavilla henkilöillä olevien Ukrainan myöntämien ajokorttien tunnustamiseen. Jotta voitaisiin keventää jäsenvaltioiden viranomaisille ja tilapäistä suojelua tai kansallisen lainsäädännön mukaista riittävää suojelua saaville henkilöille aiheutuvaa rasitetta, Ukrainan kyseisille henkilöille asianmukaisesti myöntämät ajokortit olisi tunnustettava niin kauan kuin heidän tilapäinen suojelunsa kestää ilman, että ajokortin haltijoiden tarvitsee vaihtaa niitä.

(7)Vuoden 1968 tieliikennesopimuksessa edellytetään, että ajoluvan haltijat esittävät kansainvälisen ajokortin ajo-oikeutensa tunnustamiseksi tietyissä tapauksissa. Heitä voidaan myös vaatia esittämään oikeaksi todistettu käännös ajokortistaan. Nämä vaatimukset muodostavat kohtuuttoman rasitteen Ukrainasta siirtymään joutuneille ihmisille, eikä näitä vaatimuksia monissa tapauksissa todennäköisesti voida noudattaa. Sen vuoksi tällaisten asiakirjojen esittämistä ei pitäisi unionin alueella vaatia henkilöiltä, jotka saavat tilapäistä suojelua tai kansallisen lainsäädännön mukaista riittävää suojelua.

(8)Vaikka Ukraina on jo lähentänyt kansallista lainsäädäntöään direktiiviin 2003/59/EY kansainvälisessä liikenteessä toimivien kuljettajien osalta, ukrainalaisten ammattikuljettajien, jotka haluavat työskennellä unioniin sijoittautuneissa maantiekuljetusyrityksissä, on edelleen saatava jossakin jäsenvaltiossa myönnetty ammattipätevyystodistus. Sen vuoksi jäsenvaltioiden, jotka aikovat myöntää erityisen ammattipätevyystodistuksen henkilöille, jotka saavat tilapäistä suojelua tai kansallisen lainsäädännön mukaista riittävää suojelua ja joilla on Ukrainan kansallisen lainsäädäntönsä mukaisesti myöntämä ammattipätevyystodistus, olisi voitava myöntää kyseeseen tuleville henkilöille direktiivissä 2003/59/EY tarkoitettu kuljettajan ammattipätevyyskortti tai merkitä asiaankuuluvaan ajokorttiin erityinen väliaikainen unionin koodi ”95.01”, jotta Ukrainan myöntämän, 2 artiklan b alakohdassa määritellyn ammattipätevyystodistuksen haltijalle voidaan antaa samat oikeudet kuin direktiivin 2003/59/EY 1 artiklassa tarkoitetun kuljetustoiminnan suorittamiseen päteville henkilöille. Tätä varten jäsenvaltioiden olisi annettava kansallisia sääntöjä, joissa vahvistetaan pakollisen täydentävän koulutuksen ja sitä seuraavan kokeen laajuus ja kesto, jotta voidaan varmistaa, että asianomaiset henkilöt täyttävät direktiivissä 2003/59/EY säädetyt perustason ammattipätevyyttä ja jatkokoulutusta koskevat vaatimukset. Jos ammattipätevyystodistus on ilmoitettu kadonneeksi tai varastetuksi, jäsenvaltioiden olisi ennen ammattipätevyystodistuksen myöntämistä todennettava, myös Ukrainan toimivaltaisilta viranomaisilta, että asianomaisella henkilöllä on Ukrainan myöntämä voimassa oleva ammattipätevyystodistus.

(9)Koska ajokortit ja ammattipätevyystodistukset ovat yleensä voimassa rajoitetun ajan, ne on uusittava säännöllisesti. Vallitsevassa tilanteessa Ukraina ei pysty hoitamaan tehtäviään normaalisti, minkä vuoksi se ei ehkä pysty uusimaan nykyisiä hallinnollisia asiakirjoja. Jäsenvaltioiden olisi sen vuoksi tunnustettava Ukrainan mahdollisesti nyt tai myöhemmin tekemät päätökset niiden ajo-oikeuden osoittavien asiakirjojen uusimiseksi, joiden voimassaolo on päättynyt tai päättyy, niin kauan kuin tilapäinen suojelu kestää. Ukrainan olisi tiedotettava tällaisista päätöksistä asianmukaisesti unionille ja sen jäsenvaltioille.

(10)Sotaa paetessa ajokortteja voi usein kadota tai tulla varastetuiksi tai niitä voi jäädä sota-alueelle ilman mahdollisuutta saada ne viipymättä haltuun sieltä. Tällaisissa tapauksissa jäsenvaltioiden olisi saatava myöntää tilapäisiä ajokortteja, jotka korvaavat alkuperäiset ajokortit tilapäisen suojelun ajan, edellyttäen, että jäsenvaltioiden toimivaltaiset viranomaiset pystyvät todentamaan siirtymään joutuneiden henkilöiden toimittamat tiedot esimerkiksi Ukrainan kansallisiin rekistereihin pääsyn avulla. Tällaiset asiakirjat olisi tunnustettava unionissa vastavuoroisesti, eikä niiden hallinnollinen voimassaolo saisi ylittää tilapäisen suojelun kestoa.

(11)Petosten ja väärennösten torjunta on ratkaisevan tärkeää liikenneturvallisuuden ja lainvalvonnan ylläpitämisessä. Tätä varten olisi perustettava koordinointimekanismeja petosten ja väärennösten tehokasta torjuntaa varten osana tämän asetuksen täytäntöönpanoa.

(12)Jäsenvaltiot eivät voi riittävällä tavalla saavuttaa tämän asetuksen tavoitetta, vaan se voidaan toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unionin olisi toteutettava toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi,

OVAT HYVÄKSYNEET TÄMÄN ASETUKSEN:

1 artikla

Kohde

Tässä asetuksessa säädetään erityisistä ja väliaikaisista toimenpiteistä, joita sovelletaan kuljettajan asiakirjoihin, jotka Ukraina on myöntänyt lainsäädäntönsä mukaisesti ja jotka ovat direktiivin 2001/55/EY ja täytäntöönpanopäätöksen (EU) 2022/382 mukaisesti tilapäistä suojelua tai kansallisen lainsäädännön mukaista riittävää suojelua saavien henkilöiden hallussa.

2 artikla

Määritelmät

Tässä asetuksessa ’kuljettajan asiakirjoilla’ tarkoitetaan



a)Ukrainan myöntämiä ajokortteja, joilla osoitetaan niiden edellytysten täyttyminen, joilla kuljettajalla on Ukrainan lainsäädännön mukaan oikeus ajaa;